text: Socialministeren besøger ghettoer
  11 april 2011 kl. 05.03
  Socialminister Benedikte Kiær er i dag på rundtur i Syd- og Sønderjylland for at se på ghetto-områder.
  I Sønderborg mødes Benedikte Kiær sammen med videnskabsminister Charlotte Sahl-Madsen til en snak om ghettoproblemer med lokale repræsentanter for beboerorganisationer, lokalpoliti og medlemmer af Sønderborgs byråd.  
  Derefter går turen til Korskærparken i Fredericia. Et boligområde, som er på regeringens ghettoliste. Her vil Benedikte Kiær sammen med politisk ordfører Carina Christensen få en rundvisning i området og besøge en af områdets familier, ligesom hun præsenteres for områdets boligsociale indsatser. Der lægges ud med en lille gåtur i området, hvorefter ministeren på et lukket møde præsenteres for områdets projekter. 
  Sidste sted på turen er Kolding. Her besøger socialminister Benedike Kiær ghettoområdet Skovparken, hvor hun på en rundtur i området præsenteres for indsatser og renoveringer i området. Afslutningsvis besøges værestedet Ambassaden.
  